**Iubirea nu e utopie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Simt uneori că suntem palmieri

Pierduți pe-o insulă pustie,

Că vom trăi mereu la fel ca ieri

Metafora din poezie.

În largul necuprins, prizonieri,

Ne vom iubi o veșnicie

Și nu trecând ca simpli pasageri

De la extaz la agonie.

Vom fi mereu și robi, și temniceri

Într-o-nchisoare de hârtie

Și vom cânta încet printre plăceri

Iubirea nu e utopie.

- Ne-am întrecut cu morile de vânt

Şi-am măcinat secunda verde

Înmugurită-n cer şi pe pământ

Sub mâini ce-nvață să dezmierde

Tărâmul ars de mană şi-ndoieli

Trecând prin suflet ca o spadă,

Cuvinte aspre, mii de decibeli,

Tăcerea grea. Într-o baladă

Te-am întâlnit, stau stelele-ntre noi

Reinventând o veşnicie,

Un Paradis visat de amândoi,

Iubirea nu-i o utopie.

Ioan Grigoraș Liliana Trif